Waa ba wa he si ha wa Mawu ɔ.—Mika 6:8.
Ke wa baa wa he si ɔ, wa maa na kaa Yehowa he tsɔ nɛ e ngɛ klɔuklɔu, nɛ e sisi tomi mlaa amɛ ji nɔ́ nɛ maa tsɔɔ wɔ blɔ nɛ da. Jehanɛ hu ɔ, ke wa baa wa he si ɔ, wa ma susu ni kpahi a he, nɛ wa maa bu mɛ. Ke ‘wa baa wa he si haa wa Mawu ɔ,’ lɔ ɔ maa ye bua wɔ konɛ waa ye e sisi tomi mlaa amɛ a nɔ, nɛ wa susu ni kpahi a he. E sa nɛ wa he dlami ɔ nɛ ha nihi nɛ a na heii kaa wa ji Yehowa sɔmɔli. E sa nɛ wa nyɛmimɛ nyumuhi kɛ yihi kɛ ni kpahi nɛ a na wɔ kaa wa he sa kaa anɔkuale Mawu ɔ nane mi dali. Mawu hyɛɔ blɔ kaa wa ma dla wa he saminya, nɛ wa bua jɔ kaa wa maa bɔ wa he mɔde konɛ waa pee jã. Nyɛmimɛ nyumuhi kɛ yihi fuu ngɛ nɛ a he dlami kɛ a je mi bami haa nɛ tsui kpakpatsɛmɛ buɔ Baiblo ɔ mi sɛ gbi nɛ heɔ nɔ yi wami ɔ tue. A he dlami ɔ woɔ Yehowa hɛ mi nyami, nɛ e haa e bua jɔɔ hulɔ. Wa ngɛ nyɛmimɛ nɛ ɔmɛ a yi jee wawɛɛ. w16.09 3:18-20
O kɛ Mawu kɛ nimlihi nɔ kunɔ, nɛ o ye kunimi.—1 Mose 32:28.
Yakɔb fia e pɛɛ si kaa e kɛ bɔfo ɔ maa nɔ kunɔ, nɛ e tsɔɔ kaa e suɔ nɛ a jɔɔ lɛ! (1 Mose 32:24-26) Akɛnɛ Yakɔb fĩ si he je ɔ, Yehowa jɔɔ lɛ. E ná biɛ nɛ ji Israel, (e sisi ji “Nɔ Nɛ Kɛ Mawu Nɔ Kunɔ” aloo “Mawu Nɔɔ Kunɔ”). Yakɔb sa Yehowa hɛ mi, nɛ Yehowa jɔɔ lɛ wawɛɛ. Wa suɔ kaa Yehowa nɛ jɔɔ wɔ kaa bɔ nɛ e jɔɔ Yakɔb ɔ. Yakɔb yo nɛ e suɔ lɛ saminya nɛ ji Rahɛl ɔ hu suɔ kaa e na blɔ nɔ nɛ Yehowa maa gu kɛ ha nɛ si nɛ e wo kaa e maa jɔɔ e huno ɔ nina a nɛ ba mi. Se Rahɛl fɔ we. Ngɛ jamɛ a be ɔ mi ɔ, ke nɔ ko fɔ we ɔ, e haoɔ wawɛɛ. Mɛni wo Rahɛl he wami nɛ e ya nɔ nɛ e fĩ si ngɛ haomi nɛ e be nyɛe maa pee he nɔ́ ko nɛ ɔ mi? E ha we nɛ e kɔni mi nɛ jɔ̃. Mohu ɔ, e ya nɔ nɛ e kɛ hɛdɔ sɔle wawɛɛ. Yehowa bu Rahɛl kue fami ɔ tue, nɛ nyagbenyagbe ɔ, e jɔɔ lɛ kɛ bimɛ.—1 Mose 30:8, 20-24. w16.09 2:6, 7
Mawu munyu ɔ hɛ ngɛ, nɛ e ngɛ he wami, nɛ e nya ba pe klaate nya enyɔtsɛ.—Heb. 4:12.
E he hia wawɛɛ kaa o ma ha nɛ o bimɛ ɔmɛ nɛ a le kaa ke a kɛ Baiblo mi sisi tomi mlaahi tsu ní ɔ, a ma ná he se. (La 1:1-3) O ma nyɛ maa gu blɔhi fuu a nɔ kɛ pee jã. Kaa nɔ hyɛmi nɔ́ ɔ, o ma nyɛ ma de o bimɛ ɔmɛ kaa a ngɔ lɛ kaa a yaa hi zugba kpɔ ko nɛ e tsɔ e he banee nɔ, nɛ e sa nɛ a tsɔɔ nihi nɛ a maa suɔ kaa a kɛ mɛ maa hi lejɛ ɔ. Lɔ ɔ se ɔ, mo bi mɛ ke, “Ke a ma nyɛ maa hi si ngɛ tue mi jɔmi mi nɛ a bua nɛ jɔ ɔ, mɛni su lɛ e sa kaa a ti nɔ tsuaa nɔ nɛ ná?” Jehanɛ hu ɔ, o kɛ mɛ ma nyɛ ma susu ga womi nɛ nile ngɛ mi nɛ ngɛ Galatia Bi 5:19-23 ɔ he. Enɛ ɔ ma nyɛ ma ha nɛ a kase ní enyɔ komɛ nɛ a he hia wawɛɛ. Kekleekle ɔ, Mawu sisi tomi mlaahi haa nɛ wa náa tue mi jɔmi nɛ waa kɛ nihi hiɔ si saminya. Nɔ́ nɛ ji enyɔ ɔ, Yehowa ngɛ wɔ tsɔsee mwɔnɛ ɔ konɛ wa nyɛ nɛ waa hi si ngɛ je ehe ɔ mi. (Yes. 54:13; Yoh. 17:3) O ma nyɛ maa ngɔ nɔ hyɛmi nɔ́ ko nɛ ngɛ wa womi ɔmɛ a mi ɔ kɛ ma oti nɛ ɔ nɔ mi. O ma nyɛ maa ngɔ munyu nɛ ji “Baiblo ɔ Tsakeɔ Nihi A Si Himi” nɛ jeɔ kpo ngɛ Hwɔɔmi Mɔ ɔ mi ɔ kɛ tsu ní. w16.09 5:13, 14